Cedar Rapids (Iowa)

Cedar Rapids je mesto v okrese Linn County v štáte Iowa v Spojených štátoch amerických a je sídlom okresu. Podľa sčítania ľudu z roku 2020 malo mesto 137 710 obyvateľov, čo z neho robí druhé najľudnatejšie mesto v štáte Iowa."Population Estimates and Rankings for Population, Numerical Change, and Percent Change for Iowa's Incorporated Places: 2000–2008" (PDF). Iowa Data Center. (PDF) publikované 19. júla 2011. Prevzaté 31. októbra 2025.

Mesto leží na oboch brehoch rieky Cedar River, 32 km severne od Iowa City a 206 km severovýchodne od Des Moines, hlavného mesta štátu.

Mesto je významným strediskom zahraničných Slovákov žijúcich v Spojených štátoch. Nachádza sa tu Národné české a slovenské múzeum a knižnica (National Czech & Slovak Museum & Library, založené v roku 1974), Furdekova knižnica a navštívili ho slovenskí prezidenti Michal Kováč a Peter Pellegrini.

 História 
Miesto obývali severoamerickí Indiáni do príchodu Európanov v 1. polovici 19. storočia. Po revolúcii v rokoch 1848 – 1849 v Rakúskom cisárstve do mesta imigrovalo mnoho Čechov.

V roku 2008 postihli mesto povodne, ktoré spôsobili veľké škody aj v Národnom českom a slovenskom múzeu a knižnici."Flood of 2008 Facts & Statistics ". City of Cedar Rapids, Iowa. 17 jún 2011. Prevzaté 31. októbra 2025.

Dňa 21. októbra 1995 prezident Slovenskej republiky Michal Kováč spolu s prezidentom Českej republiky Václavom Havlom slávnostne otvorili Národné české a slovenské múzeum a knižnicu za prítomnosti prezidenta Spojených štátov Billa Clintona.

Pri príležitosti svojej návštevy mesta v roku 2024 prezident Slovenskej republiky Peter Pellegrini navštívil knižnicu rímskokatolíckeho kňaza, národného buditeľa a prvého predsedu Slovenskej ligy v Amerike Štefana Furdeka. Knižnica obsahuje najväčšiu zbierku slovenských kníh, tlače a dokumentov v Severnej Amerike. Zároveň spolu s českým prezidentom Petrom Pavlom odhalil vežu s orlojom, ktorý je inšpirovaný historickými hodinami na pražskej Staromestskej radnici. V dvoch oknách orloja sa ukazuje 12 figúrok krajanov približujúcich život na prelome 19. a 20. storočia. Z dubového dreva ich vyrezal slovenský sochár Andrej Haršány.

 Ekonómia 
Cedar Rapids a priľahlý región patrí k významným spracovateľom kukurice.Ford, George (November 28, 2009). "Impact of grain-processing industry runs deep, but people don't see it". The Gazette. Cedar Rapids. s. 1A. Archivované 9. decembra 2012. Prevzaté 31. októbra 2025. Najväčším zamestnávateľom je letecká spoločnosť Collins Aerospace.

Od roku 1975 do roku 2020 bola neďaleko mesta funkčná jediná jadrová elektráreň v štáte Iowa, Duane Arnold Energy Center. V roku 2025 sa spoločnosť NextEra Energy Resources pripravovala na obnovenie licencie elektrárne s cieľom opätovne ju spustiť pre potreby klienta Google do roku 2029 vzhľadom na očakávaný nárast dopytu zo strany AI dátových centier.

 Rodáci 
V Cedar Rapids sa narodili herci Ashton Kutcher a Elijah Wood.

 Referencie 

 Iné projekty 


Kategória:Mestá v Iowe
Kategória:Vzniklo v 1849